Predlog UREDBA SVETA o spremembi Uredbe (ES) št. 974/98 glede uvedbe eura v Latviji /* COM/2013/0337 final - 2013/0176 (NLE) */





OBRAZLOŽITVENI MEMORANDUM 1. OZADJE PREDLOGA Komisija je 5. junija 2013 v skladu s členom 140(2) Pogodbe o delovanju Evropske unije (v nadaljnjem besedilu: Pogodba) sprejela predlog sklepa Sveta, v katerem ugotavlja, da Latvija izpolnjuje potrebne pogoje za uvedbo eura, in predlaga, da se odstopanje Latvije razveljavi z veljavnostjo od 1. januarja 2014. V primeru pozitivne odločitve bo moral Svet pozneje sprejeti druge ukrepe, potrebne za uvedbo eura v Latviji. Uredba Sveta (ES) št. 974/98 o uvedbi eura[1] ureja začetno uvedbo eura v državah članicah prvega vala euroobmočja in Grčiji[2]. Ta uredba je bila spremenjena z: – Uredbo (ES) št. 2169/2005, da bi se pripravilo na prihodnje širitve euroobmočja; – Uredbo (ES) št. 1647/2006, da bi se vključila Slovenija (ki je sprejela euro 1. januarja 2007); – Uredbo (ES) št. 835/2007, da bi se vključil Ciper (ki je sprejel euro 1. januarja 2008); – Uredbo (ES) št. 836/2007, da bi se vključila Malta (ki je sprejela euro 1. januarja 2008); – Uredbo (ES) št. 693/2008, da bi se vključila Slovaška (ki je uvedla euro januarja 2009); – Uredbo (ES) št. 670/2010, da bi se vključila Estonija (ki je uvedla euro januarja 2011). Da bi bila Latvija vključena v Uredbi (ES) št. 974/98, je treba tej uredbi dodati navedbo za to državo članico. Ta predlog vsebuje potrebne spremembe te uredbe. Nacionalni načrt Latvije za prehod na euro določa, da se uporabi scenarij takojšnje uvedbe, kar pomeni, da morata uvedba eura kot valute Latvije ter uvedba eurobankovcev in eurokovancev sovpadati. 2. REZULTATI POSVETOVANJ Z ZAINTERESIRANIMI STRANMI IN OCENA UČINKA Formalni postopek, ki sledi predlogu Komisije za sklep Sveta, vključuje posvetovanje z ECB. Razprave z državami članicami o izzivih ekonomske politike redno potekajo pod različnimi naslovi v Ekonomsko-finančnem odboru in ECOFIN/Euroskupine. Vključujejo neformalne razprave o zadevah, ki so posebej pomembne za pripravo končnega vstopa v euroobmočje (vključno s tečajnimi politikami). Dialog z akademiki in drugimi zainteresiranimi skupinami poteka v okviru konferenc/seminarjev in na ad-hoc osnovi. Gospodarski razvoj na euroobmočju in v državah članicah se ocenjuje v okviru različnih postopkov usklajevanja gospodarske politike in nadzora (zlasti iz člena 121 Pogodbe), prav tako pa v okviru rednega spremljanja in analize razvoja, tako znotraj določene države kot na celotnem območju (vključno z napovedmi, rednim objavljanjem, prispevki v Ekonomsko-finančni odbor in ECOFIN/Euroskupino), ki ju izvaja Komisija. V skladu z načelom sorazmernosti in ob upoštevanju pretekle prakse Komisija predlaga, da se formalna ocena učinka ne izvede. 3. PRAVNI ELEMENTI PREDLOGA 3.1. Pravna podlaga Pravna podlaga tega predloga je člen 140(3) Pogodbe, ki omogoča sprejetje drugih ukrepov, potrebnih za uvedbo eura v državi članici, v kateri se je odstopanje odpravilo v skladu s členom 140(2) Pogodbe. Svet odloča s soglasjem držav članic, katerih valuta je euro, in zadevne države članice na predlog Komisije in po posvetovanju z ECB. 3.2. Subsidiarnost in sorazmernost Predlog je v izključni pristojnosti Unije. Načelo subsidiarnosti se zato ne uporablja. Ta pobuda ne presega okvirov, ki so potrebni za dosego njenega cilja, in je zato v skladu z načelom sorazmernosti. 3.3. Izbira pravnega instrumenta Uredba je edini primerni pravni instrument za spremembo Uredbe Sveta (ES) št. 974/98 o uvedbi eura. 4. PRORAČUNSKE POSLEDICE Predlog ne vpliva na proračun Unije. 5. POJASNILA O POSAMEZNIH ČLENIH 5.1. Člen 1 V skladu s točko (a) člena 1 in členom 1a Uredbe (ES) št. 974/98 preglednica v Prilogi k navedeni uredbi vsebuje seznam sodelujočih držav članic in določa datum uvedbe eura, datum prehoda na eurogotovino in, kjer je primerno, obdobje opuščanja za vse te države članice. V skladu s členom 1(i) Uredbe (ES) št. 974/98 se lahko obdobje opuščanja uporablja samo v državah članicah, kjer datum uvedbe eura in datum prehoda na eurogotovino sovpadata. To se ni zgodilo v enajstih državah članicah, ki so uvedle euro 1. januarja 1999, in v Grčiji, ki je uvedla euro 1. januarja 2001. V Sloveniji, na Cipru, Malti, Slovaškem in v Estoniji je datum uvedbe eura sovpadal z datumom prehoda na eurogotovino (1. januar 2007 v Sloveniji, 1. januar 2008 na Cipru in Malti, 1. januar 2009 na Slovaškem ter 1. januar 2011 v Estoniji), vendar se te države niso odločile za obdobje opuščanja. Tudi nacionalni načrt Latvije za prehod na euro določa isti datum za sprejetje eura in prehoda na eurogotovino (1. januar 2014); tudi ta država se ni odločila za obdobje opuščanja. Ta člen dodaja Latvijo in naslednje ustrezne podatke za to državo članico v preglednico iz Priloge k Uredbi (ES) št. 974/98 po protokolarni razvrstitvi. Država članica || Datum uvedbe eura || Datum prehoda na eurogotovino || Država članica z obdobjem opuščanja „Latvija || 1. januar 2014 || 1. januar 2014 || ne“ 5.2. Člen 2 Ta člen določa datum začetka veljavnosti Uredbe 1. januar 2014 in zagotavlja, da se bo uporabljala v skladu s časovno razporeditvijo drugih aktov Sveta v zvezi s sprejetjem eura v Latviji, tj. datumom odprave odstopanja in datumom začetka veljavnosti menjalnega razmerja latvijskega lata. 2013/0176 (NLE) Predlog UREDBA SVETA o spremembi Uredbe (ES) št. 974/98 glede uvedbe eura v Latviji SVET EVROPSKE UNIJE JE ob upoštevanju Pogodbe o delovanju Evropske unije, zlasti člena 140(3) Pogodbe, ob upoštevanju predloga Evropske komisije[3], ob upoštevanju mnenja Evropske centralne banke[4], ob upoštevanju naslednjega: (1) Uredba Sveta (ES) št. 974/98 z dne 3. maja 1998 o uvedbi eura[5] določa, da se z eurom zamenjajo valute tistih držav članic, ki so izpolnile potrebne pogoje za uvedbo eura takrat, ko je Skupnost vstopila v tretjo fazo ekonomske in monetarne unije. (2) V skladu s členom 4 Akta o pristopu iz leta 2003 je Latvija država članica z odstopanjem, kot je opredeljeno v členu 139(1) Pogodbe o delovanju Evropske unije (v nadaljnjem besedilu: Pogodba). (3) V skladu s Sklepom Sveta 2013/…/EU z dne … … 2013 o uvedbi eura v Latviji 1. januarja 2014[6], Latvija izpolnjuje potrebne pogoje za uvedbo eura in odstopanje v korist Latvije se razveljavi s 1. januarjem 2014. (4) Zaradi uvedbe eura v Latviji je treba razširiti veljavne določbe o uvedbi eura iz Uredbe (ES) št. 974/98 na Latvijo. (5) Nacionalni načrt Latvije za prehod na euro določa, da morajo na dan uvedbe eura kot njene valute, eurski bankovci in kovanci postati zakonito plačilno sredstvo v navedeni državi članici. Zato je datum uvedbe eura in datum prehoda na eurogotovino 1. januar 2014. Obdobje opuščanja se ne bi smelo uporabiti. (6) Uredbo (ES) št. 974/98 bi bilo zato treba ustrezno spremeniti – SPREJEL NASLEDNJO UREDBO: Člen 1 Priloga k Uredbi (ES) št. 974/98 se spremeni v skladu s Prilogo k tej uredbi. Člen 2 Ta uredba začne veljati 1. januarja 2014. Ta uredba je zavezujoča v celoti in se neposredno uporablja v vseh državah članicah. V Bruslju, Za Svet Predsednik PRILOGA V Prilogi k Uredbi (ES) št. 974/98 se med navedbama za Ciper in Luksemburg vstavi naslednja vrstica. Država članica || Datum uvedbe eura || Datum prehoda na eurogotovino || Država članica z obdobjem opuščanja - - - - - - - - - - - - - - - - - - - - - - - - - - - - - - - - - - - - - - - - - - - - - - - - - - - - - - - „Latvija || 1. januar 2014 || 1. januar 2014 || ne“ [1] UL L 139, 11.5.1998, str. 1. Uredba, kakor je bila nazadnje spremenjena z Uredbo Sveta (ES) št. 1647/2006 z dne 7. novembra 2006 (UL L 309, 9.11.2006, str. 2). [2] Glej Uredbo Sveta (ES) št. 2596/2000 z dne 27. novembra 2000 o spremembi Uredbe Sveta (ES) št. 974/98 o uvedbi eura (UL L 300, 29.11.2000, str. 2). [3] UL C […], […], str. [...] [4] UL C […], […], str. [...] [5] UL C […], […], str. [...] [6] UL L […], […], str. […].